**PERKÁTA NAGYKÖZSÉG Önkormányzata KÉPVISELŐ-TESTÜLETE 2022. szeptember 21. (szerda) 17:51 órai kezdettel megtartott rendkívüli képviselő-testületi üléséről készült**

**JEGYZŐKÖNY**

**Perkáta, 2022. szeptember 21.**

**Határozat: 205-221/2022 (IX. 21.)**

**Perkáta Nagyközség Önkormányzata Képviselő-testülete**

**Jegyzőkönyv**

**Készült: A 2022. szeptember 21-én 17:51 órai kezdettel megtartott rendkívüli képviselő-testületi ülésről**

**Ülés helye: a Perkátai Polgármesteri hivatal épülete**

**Jelen vannak: Oláh István, Mosonyi-Bógó Nikolett, Áldott Richárd István, Bölcskei-Csősz Nikolett, Kis József, Szőke Imre Andor képviselők**

**Dr. Lakos László jegyző**

**Oláh István polgármester**

Köszöntök mindenkit a mai testületi ülésen. Kijelentem, hogy a testület határozatképes. Sarok Mihály jelezte távol létét. Jegyzőkönyv vezetőnek Pavlicsekné Bartos Reginát javaslom. Aki ezzel egyetért kérem kézfelemeléssel jelezze.

**A jelen lévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testületének**

**205/2022 (IX. 21.) határozata**

**a jegyzőkönyv-vezető megválasztásáról**

Perkáta Nagyközség Önkormányzata Képviselő-testülete úgy határozott, hogy jegyzőkönyv-vezetőnek Pavlicsekné Bartos Reginát választja.

**Felelős:** Oláh István polgármester

**Határidő:** 2022. szeptember 21.

**Oláh István polgármester**

Jegyzőkönyv-hitelesítőnek szeretném javasolni Áldott Richard képviselő urat. Aki ezzel egyetért kézfelemeléssel jelezze.

**A jelen lévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testületének**

**206/2022 (IX. 21.) határozata**

**a jegyzőkönyv-hitelesítő személyéről**

Perkáta Nagyközség Önkormányzata Képviselő-testülete úgy határozott, hogy 2022. szeptember 21-ei Képviselő-testületi ülés jegyzőkönyv-hitelesítőjének Áldott Richárd Istvánt választja meg.

**Felelős:** Oláh István polgármester

**Határidő:** 2022. szeptember 21.

**Oláh István polgármester**

Javaslom Szőke Imre képviselő urat jegyzőkönyv-hitelesítő személynek. Aki elfogadja Imrét jegyzőkönyv-hitelesítőnek, kérem kézfelemeléssel jelezze.

**A jelen lévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testületének**

**207 /2022 (IX. 21.) határozata**

**A jegyzőkönyv-hitelesítő személyéről**

Perkáta Nagyközség Önkormányzata Képviselő-testülete úgy határozott, hogy 2022. szeptember 21-ei Képviselő-testületi ülés jegyzőkönyv-hitelesítőjének Szőke Imrét választja meg.

**Felelős:** Oláh István polgármester

**Határidő:** 2022. szeptember 21.

**Oláh István polgármester**

A mai nap hat napirendi pontunk van. Nekem egyből lenne javaslatom a napirendek sorrendjének változtatására a két vendégünk miatt. Az első és a negyedik napirendi pontunkat megcserélnénk, így az első napirendi pontunk lenne a Szociális intézményvezető ideiglenes megbízásának megtárgyalása, a negyedik pontunk pedig az Önkormányzati lakások lakbérének mértékéről szóló rendelettel kapcsolatos képviselői indítvány megtárgyalása. Valakinek esetleg van még javaslata a napirendi pontokkal kapcsolatban? Akkor kérem elfogadni a megszavazott módosítással a napirendet. Aki ezzel egytért kérem kézfelemeléssel jelezze.

**A jelenlévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testületének**

**208/2022 (IX. 21.) határozata**

**a módosított napirenddel kapcsolatban**

Perkáta Nagyközség Önkormányzata Képviselő-testülete úgy határozott, hogy elfogadja a napirendi pontok sorrendjének módosítását, így az 1. napirendi pontba kerül a Szociális intézményvezető ideiglenes megbízásának megtárgyalása, a 4. napirendi pontba pedig az Önkormányzati lakások lakbérének mértékéről szóló rendelettel kapcsolatos képviselői indítvány megtárgyalása.

**Felelős:** Oláh István polgármester

**Határidő:** 2022. szeptember 21.

**Oláh István polgármester**

Aki egyet ért a módosított napirendi pontok sorrendjével az kérem kézfelemeléssel jelezze.

**A jelenlévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testületének**

**209/2022 (IX. 21.) határozata**

**a 2022. szeptember 21-ei Képviselő-testületi ülés napirendjének elfogadásáról**

Perkáta Nagyközség Önkormányzata Képviselő-testülete a 2022. szeptember 21-ei Képviselő-testületi ülés napirendjét az alábbiak szerint fogadta el:

NAPIREND

1. Szociális intézményvezető ideiglenes megbízásának megtárgyalása
2. Víziközmű rendszerekkel kapcsolatos döntések megtárgyalása
3. Bursa Hungarica ösztöndíj pályázat 2022/2023 évi fordulójához történő csatlakozás megtárgyalása
4. Önkormányzati lakások lakbérének mértékéről szóló rendelettel kapcsolatos képviselői indítvány megtárgyalása
5. Tankerület felé fennálló villamosenergia díj tartozás rendezésével kapcsolatos intézkedések megtárgyalása
6. Egyebek

**Felelős:** Oláh István polgármester

**Határidő:** 2022. szeptember 21.

I. NAPIRENDI PONT

**Oláh István polgármester**

Így akkor az első napirendi pontunk a szociális intézményvezető ideiglenes megbízásának megtárgyalása. Ezt a napirendi pontot tárgyalta a pénzügyi bizottság is. Kérném Bölcskei-Csősz Nikolettet, hogy tájékoztasson a pénzügyi bizottság döntéséről.

**Bölcskei-Csősz Nikolett képviselő**

Az ideiglenes vezetőt igazából már ismerjük, láttuk a jelentkezési anyagát, így a pénzügyi bizottság javasolja elfogadásra a képviselő testület felé.

**Oláh István polgármester**

Köszönöm. A képviselőknek valamilyen kérdése? Akkor én szeretném javasolni a szociális intézményvezető ideiglenes megbízására Ajtai Judithot. Aki ezzel egyetért kérem kézfelemeléssel jelezze.

**A jelenlévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testületének**

**210/2022 (IX. 21.) határozata**

**a szociális intézményvezető ideiglenes megbízásával kapcsolatban**

Perkáta Nagyközség Önkormányzata Képviselő-testülete úgy határozott, hogy 2022. szeptember 22. napjától a Perkátai Szociális Központ intézményvezetői feladatainak ellátásával,- az intézményvezető kinevezésére vonatkozó pályázati eljárást lezáró döntés meghozatalának napjáig – Ajtai Judithot bízza meg.

**Felelős:** Oláh István polgármester

**Határidő:** 2022. szeptember 21.

**Oláh István polgármester**

A második napirendi pontunk a víziközmű rendszerekkel kapcsolatos döntések megtárgyalása. Ebben a napirendi pontban tárgyaljuk azt is, hogy átadjuk e rendszerünket az államnak vagy sem. Ezzel a témával kapcsolatban van egy vendégünk, Szitás Tamás a Fejérvíz Zrt. üzemeltetési főmérnöke. Köszönjük Tamás, hogy elfogadta meghívásunkat. Kérem mondjon pár szót erről a programról.

**Szitás Tamás**

Köszönjük szépen a meghívást. A nemzeti vízművek a magyar állam képviseletében jár el. Gyakorlatilag ez az integrációs program azért indult, mert szinte az összes önkormányzati tulajdonban lévő vízközmű szolgáltató cég napi problémákkal küzd a megemelkedett villamos energia, gáz, illetve egyéb beszállítói béremelés hatására, ezért segíteni szeretnék az önkormányzati tulajdonú víziközmű szolgáltató cégeket. A jelenlegi állapot szerint 100% vízi közmű tulajdon átadást, illetve 5 % részvény tulajdont szeretne a magyar állam a Fejérvíz Zrt.-ből. Ehhez kell gyakorlatilag meghozni a testületi határozatot. Ha nem tudjuk átadni a magyar államnak a víziközművet, akkor tőke emelésre lesz szükség. amit a részvényesek fognak betenni.

**Szőke Imre Andor képviselő**

Abban az esteben, ha nem adjuk át mi a garancia arra, hogy nem lesz kiszervezve magán ember kezébe a víziközmű?

**Szitás Tamás**

Gyakorlatilag nincs garancia, tehát ebben az integrációs programban, ha át van adva a víziközmű vagyonának az 500.000 részvénytulajdona, akkor az idei évi veszteségünket, ami 1,5 milliárd Ft, az állam kipótolja. Amennyiben nem csatlakozunk, akkor ezt az összeget nem kapjuk meg és gyakorlatilag csak az év végéig látjuk fedezettnek a működésünket, utána sajnos nincs fedezet.

**Kis József**

Gyakorlatilag azt mondja ön, illetve azt mondja az állam, hogy ha nem adjuk oda akkor veszni hagyja azokat a településeket, nekik hátat fordít az állam?

**Szitás Tamás**

Nem, mert gyakorlatilag a cég megy csődbe, akkor más feltételekkel veszi át az állam. Jelen pillanatban ez egy mentőöv, hogy az idei évet még tudják finanszírozni.

**Dr. Lakos László**

Én azt szeretném kérdezni, hogy ha bizonyos települések átadják állami tulajdonba, bizonyos települések pedig nem, hogy tudja ezt majd kezelni akár az állam, akár a Fejérvíz, akár az önkormányzatok? A mi esetünkben van egy szennyvíztisztító rendszer, ami három település szennyvízét kezeli, ha mi átadjuk a víziközmű vagyont a többi település viszont nem, akkor, hogy fogja ez a cég működését érinteni? A cég megpróbálja tovább működtetni azokat a településeket, akik nem adták át állami tulajdonba?

**Szitás Tamás**

Ahhoz, hogy az idei évi veszteségünket pótolják gyakorlatilag 100%-os víziközmű vagyont kell átadni. Ez nem fog megtörténni, mert van, aki nem ért egyet a programmal, ezért ez egyedi tárgyalás tárgyát fogja képezni.

**Dr. Lakos László**

És a további üzemeltetése mondjuk a szennyvíztelepnek, hogy fog történni, ha Sárosd és Szabadegyháza átad, Perkáta pedig nem és közös a rendszer?

**Szitás Tamás**

Akkor az egész rendszer nem adja át. Gyakorlatilag a magyar állam a nemzeti vízművektől csak 100%-os víziközmű rendszert vesz át. Ha egy település nem adja át, akkor a három település egyike sem adja át. Az állam víziközmű rendszerekben gondolkozik nem településekben.

**Áldott Richard István**

Nekem olyan kérdésem lenne, hogy van e információ, hogy a települések hány százaléka adta át és hány százaléka nem?

**Szitás Tamás**

Még nem történt összesítés. Ha átadja 90-95%-a a vagyont a magyar államnak, akkor a magyar állam nemzeti vízművek megbízásából egy vagyonkezelői szerződéssel meg fogja bízni a Fejérvíz Zrt.-t az üzemeltetéssel. Így gyakorlatilag megmarad a Fejérvíz minden marad változatlan, csak gyakorlatilag átveszik a vagyont és a magyar állam lesz az ellátásért felelős, innentől kezdve ők finanszíroznak mindent.

**Szőke Imre Andor**

Ha 34%-kal tudnánk emelni a víz- és csatornadíjat, mert jelen pillanatban átlagban ennyi az áremelkedés, akkor nagyon gazdaságos lenne az üzemeltetés a településnek, mert biztos, hogy lesz áremelés.

**Szitás Tamás**

Ezt nem tudhatjuk. Lett egy norma és azon belül hatősági ár és piaci ár. De gyakorlatilag 13 éve nem emeltünk árat, csoda, hogy még üzemelünk. A rendszer nem fiatalodik, egyre több a meghibásodás.

**Kis József**

Tehát akkor mindenképpen áremelkedés előtt vagyunk, ha mi üzemeltetjük a rendszert, ha az állam. Ha ezután magánúton fogjuk üzemeltetni tovább, akkor is kell emelni csak akkor talán jobb beleszólásunk lesz, ha az állam üzemelteti tovább akkor semmi beleszólásunk nem lesz.

**Szitás Tamás**

Nyilván meghallgatja az állam is, ha egy polgármester kér valamit.

**Áldott Richard István**

Úgy gondolom, ezt a döntést utólag is lehet majd módosítani, csak más feltételekkel.

**Kis József**

Ebben én is biztos vagyok, hogy ha drasztikus emelés lenne azok között, akik nem adja át akkor is abszolút tárgyalási alap lehet ez még bármikor, ha az állam nem zárkózik el, akkor nem zárkózik el 3 hónap múlva sem.

**Szitás Tamás**

A lehetőség eddig is adott volt és ezután is adott lesz arra, hogy egy önkormányzat a víziközmű vagyonát átadja az államnak. Ennek a csatlakozásnak a célja, hogy az idei veszteséget kipótolja az állam.

**Dr. Lakos László**

Azt meg tudja mondani, hogy a Fejérvíznél hány százalékban vagyunk részvényesek? A 1,5 milliárd forintos tartozásnak hány százaléka esik ránk? Mert ha azt nem finanszírozza idén az állam, akkor azt nekünk kell pótolni.

**Szitás Tamás**

Gyakorlatilag úgy néz ki, hogy Perkátának van 4 300 000 forintnyi részvénye, az 0,611 %.

**Dr. Lakos László**

Tehát a 1,5 milliárdnak a 6 ezreléke. Akkor ez körülbelül 9 000 000 Ft tartozás az idei évre.

**Oláh István polgármester**

Valakinek még valami kérdése? Ha nincs, akkor köszönjük szépen Szitás Tamásnak, hogy eljött és tájékoztatott minket. És akkor feltenném a kérdést, hogy aki támogatja a víziközmű vagyon átadását az kérem kézfelemeléssel jelezze.

**A jelenlévő 6 képviselő-testületi tag 2 igen szavazattal, 4 nem szavazattal az alábbi határozatot hozza:**

**Perkáta Nagyközség Önkormányzata Képviselő-testületének**

**211/2022 (IX. 21.) határozata**

**a víziközműrendszer államnak történő ingyenes átadásával kapcsolatban**

Perkáta Nagyközség Önkormányzata Képviselő-testülete úgy határozott, hogy nem kíván részt venni a víziközmű rendszerek integrációs programjában, és elutasítja a perkátai víziközmű rendszer ingyenes állami tulajdonba adását.

**Felelős:** Oláh István polgármester

**Határidő:** 2022. szeptember 21.

II. NAPIRENDI PONT

**Oláh István polgármester**

A második napirendi pontunkban szerepel még a gördülő fejlesztési terv. Itt a pénzügyi bizottság szintén tárgyalta a Fejérvíz által kidolgozott 2023-2037. közötti fejlesztési tervet. Kérem Bölcskei-Csősz Nikolettet, hogy tájékoztasson.

**Bölcskei-Csősz Nikolett**

A pénzügyi bizottság javasolja elfogadásra az ívó víz és a szennyvíz hálózat fejlesztési tervét.

**Oláh István polgármester**

Rendben, köszönöm szépen. Akkor javaslom elfogadásra a 2023-2037. közötti időszakra kidolgozott ívóvíz hálózat gördülőfejlesztési tervét. Aki ezzel egyet ért kézfelemeléssel jelezze.

**A jelenlévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testületének**

**212/2022 (IX. 21.) határozata**

**Az I/50. Perkáta község ivóvízszolgáltató rendszer-V (11-19354-1-001-00-10) víziközmű rendszer 2023-2037. évi Gördülő Fejlesztési Tervéről**

**Perkáta Nagyközség Önkormányzat** Képviselő-testülete, mint a **I/50. Perkáta község ivóvízszolgáltató rendszer-V (11-19354-1-001-00-10)** víziközmű rendszer ellátásért Önkormányzata, a 2023-2037. évi GFT-t megismerte és az alábbi határozatot hozta:

1. **Perkáta Nagyközség Önkormányzat** Képviselő-testülete, a melléklet szerinti **I/50. Perkáta község ivóvízszolgáltató rendszer-V (11-19354-1-001-00-10)** víziközmű rendszer 2023-2037. évi GFT felújítási és pótlási tervét megismerte, és mint véleményezésre jogosult elfogadja.
2. **Perkáta Nagyközség Önkormányzat** Képviselő-testülete, a melléklet szerinti **I/50. Perkáta község ivóvízszolgáltató rendszer-V (11-19354-1-001-00-10)** víziközmű rendszer 2023-2037. évi GFT beruházási tervét - melyet meghatalmazás útján a víziközmű-szolgáltató készített el- megismerte és jóváhagyja.
3. Az **I/50. Perkáta község ivóvízszolgáltató rendszer-V (11-19354-1-001-00-10)** víziközmű rendszer 2023-2037. évi Gördülő Fejlesztési Terv a területrendezési tervvel és a vízgyűjtő-gazdálkodási terv településünket érintő részével összhangban van.

**Felelős:** Oláh István polgármester

**Határidő:** 2022. szeptember 21.

**Oláh István polgármester**

Szintén javaslom elfogadásra a 2023-2037. közötti időszakra kidolgozott szennyvíz hálózat gördülőfejlesztési tervét. Aki ezzel egyet ért kézfelemeléssel jelezze.

**A jelenlévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testületének**

**213/2022. (IX. 21.) határozata**

**Az I/88. Szabadegyháza és térsége szennyvízelvezetés és tisztítás-SZV (21-13259-1-003-00-06) víziközmű rendszer 2023-2037. évi Gördülő Fejlesztési Tervről**

**Perkáta Nagyközség Önkormányzata** Képviselő-testülete, mint a **I/88. Szabadegyháza és térsége szennyvízelvezetés és tisztítás-SZV (21-13259-1-003-00-06)** víziközmű rendszer ellátásért felelős Önkormányzata, a 2023-2037. évi GFT-t megismerte és az alábbi határozatot hozta:

1. **Perkáta Nagyközség Önkormányzat** Képviselő-testülete, a melléklet szerinti **I/88. Szabadegyháza és térsége szennyvízelvezetés és tisztítás-SZV (21-13259-1-003-00-06)** víziközmű rendszer 2023-2037. évi GFT felújítási és pótlási tervét megismerte, és mint véleményezésre jogosult elfogadja.
2. **Perkáta Nagyközség Önkormányzat** Képviselő-testülete, a melléklet szerinti **I/88. Szabadegyháza és térsége szennyvízelvezetés és tisztítás-SZV (21-13259-1-003-00-06)** víziközmű rendszer 2023-2037. évi GFT beruházási tervét - melyet meghatalmazás útján a víziközmű-szolgáltató készített el- megismerte és jóváhagyja.
3. Az **I/88. Szabadegyháza és térsége szennyvízelvezetés és tisztítás-SZV (21-13259-1-003-00-06)** víziközmű rendszer 2023-2037. évi Gördülő Fejlesztési Terv a területrendezési tervvel és a vízgyűjtő-gazdálkodási terv településünket érintő részével összhangban van.

**Felelős:** Oláh István alpolgármester

**Határidő:** 2022. szeptember 21.

III. NAPIRENDI PONT

**Oláh István polgármester**

A harmadik napirendi pontunk a Bursa Hungarica programhoz történő csatlakozás. Ezt is tárgyalta a pénzügyi bizottság, ezért kérem Bölcskei-Csősz Nikolettet, hogy tájékoztasson minket.

**Bölcskei-Csősz Nikolett**

Szintén javasolja a pénzügyi bizottság a képviselő-testületnek elfogadásra ezt a pontot is.

**Oláh István polgármester**

Köszönöm. Ha nincs kérdés ezzel kapcsolatban, akkor javaslom elfogadásra az ösztöndíj pályázat 2022-2023. évi fordulójához történő csatlakozást.

**A jelenlévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testületének**

**214/2022 (IX. 21.) határozata**

**a Bursa Hungarica Felsőoktatási Önkormányzati Ösztöndíjpályázat 2022. évi fordulójához történő csatlakozásról**

Perkáta Nagyközség Önkormányzata Képviselő-testülete úgy határozott, hogy az önkormányzat csatlakozni kíván a Bursa Hungarica Felsőoktatási Önkormányzati „A” és „B” típusú Ösztöndíjpályázat 2023. évi fordulójához.

A Képviselő-testület felhatalmazza a polgármestert, hogy a csatlakozási dokumentumot aláírja és felkéri, hogy a fenti költség biztosítására a 2023. évi költségvetés tervezésekor legyen figyelemmel.

**Felelős:** Oláh István polgármester

**Határidő:** 2022. szeptember 21.

IV. NAPIRENDI PONT

**Oláh István polgármester**

Negyedik napirendi pontunk lett az Önkormányzati lakások lakbérének mértékéről szóló rendelettel kapcsolatos képviselői indítvány megtárgyalása. Ezt szintén tárgyalta a pénzügyi bizottság. Kérném Bölcskei-Csősz Nikoletett, hogy tájékoztasson minket.

**Bölcskei-Csősz Nikolett**

Ez a pont a költségelven meghatározott lakások bérleti díjára vonatkozik, ami annyiban változna, hogy a komfort nélküli lakások ára 250,- Ft/m2, a félkomfortos lakások ára 300,- Ft/m2, a komfortos lakások ára 350.- Ft/m2 az összkomfortos lakások ára pedig 500,- Ft/m2/hónap.

**Oláh István polgármester**

Ezzel kapcsolatban valakinek van e kérdése vagy javaslata? Akkor én javaslom a képviselő-testületnek, hogy a Szőke Imre által beadott indítványt későbbi időpontban tárgyaljuk. Aki ezzel egyet ért kézfelemeléssel jelezze.

**A jelenlévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testületének**

**215/2022 (IX. 21.) határozata**

**az Önkormányzati lakások lakbérének mértékéről szóló rendelettel kapcsolatos képviselői indítványról**

Perkáta Nagyközség Önkormányzata Képviselő-testülete úgy határozott, hogy az Önkormányzati lakások lakbérének mértékéről szóló rendelettel kapcsolatos képviselői indítványt későbbi időpontban kívánja megtárgyalni.

**Felelős:** Oláh István polgármester

**Határidő:** 2022. szeptember 21.

V.NAPIRENDI PONT

**Oláh István polgármester**

Ötödik napirendi pontunk a tankerület felé fennálló tartozás rendezésének megtárgyalása. A pénzügyi bizottság ezt is tárgyalta. Kérem Bölcskei-Csősz Nikoletett tájékoztasson.

**Bölcskei-Csősz Nikolett**

Tavasszal már volt róla szó, hogy 2018 óta fizeti a tankerület a B szárny és a rendezvények villamos energia díját, ez 5 757 861,- Ft. Így a Pénzügyi Bizottság javasolja a képviselő-testületnek a Tankerület felé fennálló villamosenergia díj tartozás rendezésével kapcsolatos intézkedések elfogadását.

**Oláh István polgármester**

Nekem az a javaslatom, hogy ezt az összeget jövő évtől fizessük vissza részletekben egy 10 hónapos futamidővel, aminek a részleteit már ebben az évben elkezdhetnénk félre tenni, azzal a feltétellel, hogy ők leválnak a közös mérő óráról. Így javaslom elfogadásra a képviselő-testületnek a 10 hónapos részletfizetés elfogadását. Aki ezzel egyet ért kérem kézfelemeléssel jelezze.

**A jelenlévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testületének**

**216/2022 (IX. 21.) határozata**

**a Tankerület felé fennálló villamosenergia díj tartozás rendezésével kapcsolatos intézkedések elfogadásáról**

Perkáta Nagyközség Önkormányzata Képviselő-testülete úgy határozott, hogy a Tankerület felé fennálló 5 757 861,- Ft villamosenergia díjtartozását 2023. január hónaptól 10 havi részletfizetéssel rendezi, és ezen összegnek megfelelő kiadási előirányzatot a 2023. évi költségvetésébe betervezni.

**Felelős:** Oláh István polgármester

**Határidő:** 2022. szeptember 21.

VI.NAPIRENDI PONT

**Oláh István polgármester**

A hatodik napirendi pontunk az egyebek. Először az Alpha-Vet Állatvédelmi Kft. emelési díját kérném tárgyalni. Itt az egyedi kiszállás km díját szeretnék emelni. Ezt szintén tárgyalta a pénzügyi bizottság, ezért kérném Bölcskei-Csősz Nikoletett, hogy mondja el döntésüket.

**Bölcskei-Csősz Nikolett**

Javasolja a pénzügyi bizottság elfogadásra a képviselő-testületnek az Alpha-Vet által kért díjemelést, miszerint a kilométer díjuk 180,- Ft-ról 200,- Ft-ra változna.

**Oláh István polgármester**

Köszönöm. Sajnos egyre többször kell őket hívnunk, ezért én javasolnám a képviselő-testület felé a km díj emelésének elfogadását. Aki ezzel egyet ért kérem kézfelemeléssel jelezze.

**A jelenlévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testületének**

**217/2022 (IX. 21.) határozata**

**a gyepmesteri szerződés módosáról**

Perkáta Nagyközség Önkormányzata Képviselő-testülete úgy határozott, hogy elfogadja a gyepmesteri szerződés módosítását, mely szerint az Alpha-Vet Kft. kilométer díja 180,- Ft/km-ről 200,- Ft/km-re emelkedik.

**Felelős:** Oláh István polgármester

**Határidő:** 2022. szeptember 21.

**Oláh István polgármester**

A második pont az egyebeken belül, az a Servee Hungary étkezésért felelős cég újabb áremelési igénye. Ebben az évben már egyszer volt egy 16%-os áremelés igényük, most újabb 30%-os emelést kérnek. A szerződésben benne van, hogy egy évben egyszer kérhetnek emelést, mi ezt már teljesítettük. A pénzügyi bizottság ezt is tárgyalta, kérem Bölcskei-Csősz Nikoletett, hogy tájékoztasson.

**Bölcskei-Csősz Nikolett**

A pénzügyi bizottság nem javasolja elfogadásra az étkeztetési díj emelését a képviselő-testületnek.

**Oláh István polgármester**

Köszönöm. Akkor javaslom a Servee Hungary díjemelési kérését elutasítani. Aki ezzel egyet ért kézfelemeléssel jelezze.

**A jelenlévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testületének**

**218/2022 (IX. 21.) határozata**

**a Servee Hungary étkezésért felelős cég újabb áremelés kérésével kapcsolatban**

Perkáta Nagyközség Önkormányzata Képviselő-testülete úgy határozott, hogy elutasítja a Servee Hungary Kft. étkezési térítési díjakra vonatkozó 30%-os áremelési igényét.

**Felelős:** Oláh István polgármester

**Határidő:** 2022. szeptember 21.

**Oláh István polgármester**

A következő témánk az egyebeken belül a 2023-2024. évi tanévre az iskolafelvételi körzet határok megállapítása. Ezt is minden évben elszoktuk fogadni. Aki ezzel most is egyet ért kézfelemeléssel jelezze.

**A jelenlévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testületének**

**219/2022 (IX. 21.) határozata**

**az általános iskola kijelölt felvételi körzethatára tervezetének véleményezéséről**

Perkáta Nagyközség Önkormányzata Képviselő-testülete a Perkáta Nagyközség közigazgatási területén működő általános iskola felvételi körzethatárának tervezetével kapcsolatban - „a nevelési-oktatási intézmények működéséről és a köznevelési intézmények névhasználatáról” szóló 20/2012. (VIII. 31.) EMMI rendelet 24. § (1a) bekezdése alapján – az alábbi véleményt adja:

A Dunaújvárosi Tankerületi Központ által véleményezésre megküldött, a Perkátai Hunyadi Mátyás Általános Iskola és Alapfokú Művészeti Iskola (2431 Perkáta, Dózsa György utca 13.) felvételi körzethatárának megállapítására vonatkozó tervezettel egyetért.

A Képviselő-testület felhatalmazza a polgármestert, hogy a döntésről a Dunaújvárosi Tankerületi Központot tájékoztassa.

**Felelős:** Oláh István polgármester

**Határidő:** 2022. szeptember 21.

**Oláh István polgármester**

Érkezett a mai nap három telekvásárlási szándék a Damjanich utcában található telkekre. Ezeket tárgyalta a pénzügyi bizottság, ezért kérem Bölcskei-Csősz Nikolettet, hogy tájékoztasson.

**Bölcskei-Csősz Nikolett**

A Damjanich utcában található telkek értékesítését nem javasolja a pénzügyi bizottság.

**Oláh István polgármester**

Rendben, köszönöm. Esetleg van valami kérdés ezzel kapcsolatban? Mivel nekünk még terveink vannak ezekkel az egymás mellett lévő telkekkel, így javaslom elutasításra az értékesítését a képviselő-testületnek.

**A jelenlévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testületének**

**220/2022 (IX. 21.) határozata**

**a Damjanich utcában található telkek vásárlási szándékával kapcsolatban**

Perkáta Nagyközség Önkormányzata Képviselő-testülete úgy határozott, hogy elutasítja a Damjanich utcában található telkekre érkezett telekvásárlási kérelmet..

**Felelős:** Oláh István polgármester

**Határidő:** 2022. szeptember 21.

**Oláh István polgármester**

Érkezett még egy vásárlási szándék, a József Attila utcában az 1508/2-es hrsz-ú telket 4 500 000,- Ft-ért megvásárolnák. Ezt is tárgyalta a pénzügyi bizottság. Kérem Bölcskei-Csősz Nikoletett, hogy tájékoztasson.

**Bölcskei-Csősz Nikolett**

A pénzügyi bizottság javasolja a képviselő-testületnek a József Attila utcában található telek értékbecslését.

**Oláh István polgármester**

Akkor javaslom a képviselő-testületnek az 1508/2-es hrsz-ú telek értékbecslését. Aki ezzel egyetért kérem kézfelemeléssel jelezze.

**A jelenlévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testületének**

**221/2022 (IX. 21.) határozata**

**az 1508/2-es hrsz-ú telek értékbecslésével kapcsolatban**

Perkáta Nagyközség Önkormányzata Képviselő-testülete úgy határozott, hogy megrendeli a József Attila utcában található 1508/2-es hrsz-ú telek értékbecslését.

**Felelős:** Oláh István polgármester

**Határidő:** 2022. szeptember 21.

**Oláh István polgármester**

Az egyebek napirendi ponton belül az ÁMK tájékoztatta a Képviselő-testületet, hogy a Győri-kastélyban található József Attila könyvtár nyitvatartási ideje megváltozott.

**Régi nyitvatartási idő:**

|  |  |  |
| --- | --- | --- |
| Hétfő |  | 13-14 |
| Kedd | 9-12 | 13-17 |
| Szerda | 9-12 | 13-16 |
| Csütörtök | 9-12 | 13-16 |
| Péntek |  | 14-18 |
| Szombat | 9-11 |  |

**Új nyitvatartási idő:**

|  |  |  |
| --- | --- | --- |
| **Hétfő** | **8-14** |  |
| **Kedd** |  | **13-18** |
| **Szerda** | **8-14** |  |
| **Csütörtök** |  | **13-18** |
| **Péntek** | **8-14** |  |
| **Szombat** | **10-12** |  |

**Oláh István polgármester**

Van esetleg még valakinek kérdése, hozzászólása? Amennyiben nincs, köszönöm szépen mindenkinek, a mai testületi ülést bezárom.

**Több hozzászólás nem hangzott el, Oláh István alpolgármester a testületi ülést 19:35 perckor bezárta.**

Oláh István Dr. Lakos László

polgármester jegyző

Jegyzőkönyv-hitelesítők:

Áldott Richard István Szőke Imre Andor

képviselő képviselő